Adolf Dammann

Adolf Dammann (* 6. November 1939 in Stood) is en düütschen Politiker, de eerst bi de DRP weer un nu bi de NPD aktiv is.

Dammann is 1939 in Stood boren un hett Bankkoopmann lehrt. He güng mit 18 Johr in de DRP, is 1959 Funktionär von de DRP worrn un is 1964 mit en groten Deel von de DRP-Lüüd na de nee grünnte NPD. In de Johren 1970 weer he Viez-Landsvörsitter von de NPD in Neddersassen un Baas von dat Referat Aktionen in’n Landsvörstand von de NPD. 1985 weer he in’n Landsvörstand von de NPD as Referent för Weertschops-, Sozial- un Finanzpolitik aktiv, 1987 weer he Baas von dat Referat Parlamentsarbeid. Dat sülve Johr is he ok Vörsitter von’n nee grünnten NPD-Bezirksverband Lümborg worrn. Von April 1989 af an is he mit korte Pausen Viez-Vörsitter von de NPD in Neddersassen ween. Bi de Bundsdagswahl 2005 weer Dammann Direktkannedaat för de NPD in’n Wahlkreis Stood-Cuxhoben un hett 2,0 % von de Eerststimmen kregen. Bi de Bundsdagswahl 2009 weer he denn wedder Direktkannedaat för de NPD, nu in’n Wahlkreis Stood I-Rodenborg II un hett 1,7 % kregen. Bi de neddersassischen Kommunalwahlen an’n 10. September 2006 hett Dammann dat eenzige Mandat för de NPD in’n Stoder Kreisdag kregen. An’n 24. Mai 2009 is he Vörsitter von de NPD Neddersassen worrn.

Dammann hett de 1999 Tagungssteed „Kalte Zeit“ bi Sulingen höört, de 1999 afbrennt is un de as Schulungszentrum von de NPD bruukt worrn is. Dammann höört ok en 1.600 Quadratmeter groot Grundstück in Bargst to. In de Schüün hett dat fakener Schulungen un Versammlungen von de JN un de NPD geven un ok Kameradschops- un Lederavends, bet de Landkreis Stood in’n Juli 2005 dat Bruken von de Schüün as Versammlungssteed ut borechtliche Grünn verbaden hett.

Bi’t Dalleggen von en Kranz an’t Kriegerdenkmaal von Himmelpoorten an’n 15. Mai 2004 dör NPD-Lüüd hett Dammann den Pastoor von de Marienkark bedrauht, de to en Gegendemo opropen harr. Gegen Dammann is denn wegen Opfeddern to en Straafdaad un Volksverhetzung ermiddelt worrn. 

An’n 10. Januar 2006 is Dammann wegen Beleidigung un Verunglimpfung von’n Staat un sien Symbolen von dat Amtsgericht Stood to en Bröök von 1.200 Euro veroordeelt worrn: An’n 7. Februar 2007 is dat Oordeel in’t Revisionsverfohren von dat  Landgericht Stood deelwies ophoven un de Bröök op 600 Euro dalsett worrn.http://www.abendblatt.de/daten/2007/02/08/684843.html

He leevt in Neeklooster.

 Footnoten 

Kategorie:Politiker (Düütschland)
Kategorie:NPD
Kategorie:Mann
Kategorie:Boren 1939
Kategorie:Börger von Düütschland